**Pakost český** (lat. *Geranium bohemicum*) je jednoročná alebo dvojročná bylina z čeľade pakostovité (*Geraniaceae*). Jeho prirodzený areál sa rozprestiera od Európy po Kaukaz.

Opis
----

Pakost český je jednoročná alebo dvojročná bylina, vysoká 20 až 60 cm. Byľ je priama, často už od spodku rozkonárená, dlho odstávajúco chlpatá, v hornej časti lepkavo žliazkatá.

Prízemné listy majú v priemere 2 až 6 cm, dlhé stopky sú odstávajúco chlpaté, s rôzne dlhými žliazkami. Stonkové listy sú kratšie stopkaté, s priemerom 5 až 10 cm, horné sú menšie a sediace. Čepele sú do troch štvrtín dlaňovito päťdielne až sedemdielne, diely sú obrátene vajcovité až kosoštvorcové, vpredu nepravidelne perovito laločnaté, najvyššie sú trojdielne až päťdielne. Na oboch stranách sú mäkko chlpaté a roztratene žliazkaté. Prílistky sú kopijovité, končisté a husto žliazkato brvité.

Kvety sú usporiadané v dvojkvetých vidliciach, ktoré sú dlhšie ako podporné listy. Modrofialová päťpočetná koruna je pravidelná. Kvetné lupienky sú voľné, obrátene srdcovité, na vrchole vykrojené, na okraji a na báze dlho brvité, dole sa zužujú do nechtíka, dlhé sú 6 až 10 mm. Kvetné stopky sú po dozretí vzpriamené, približne také dlhé ako kalich. Semenník je päťpuzdrový, s jednou čnelkou rozdelenou na päť blizien. Tyčiniek je desať, na báze sú brvité. Päťpočetný kalich má lístky voľné, elipsovité až široko vajcovité, trojžilové až päťžilové s blanitým lemom, na okraji a na žilách dlho odstávajúco chlpaté, dlhé 6 až 10 mm, s osťou do 3 mm.

Zobákovité plody sú nevráskavé, chlpaté, dlhé do 30 mm, zobáčik je žliazkatý. Po dozretí sa rozpadávajú na päť na vrchole spojených plôdikov. Semená sú hladké, veľké do 5 mm.

Rozšírenie
----------

Prirodzený areál rozšírenia pakosta českého sa rozprestiera od Európy až po európske Rusko a severný Kaukaz. Nevyskytuje sa na Britských ostrovoch, v Portugalsku, Rakúsku, Belgicku, Holandsku a Dánsku.

Na Slovensku je veľmi vzácny. V Slovenskom raji bol pozorovaný hlavne na miestach po požiaroch (Veľký Sokol, Tri kopce, Krompľa).

Ekológia
--------

Pakost český rastie na rúbaniskách, spáleniskách, pasienkoch a obnaženej pôde od pahorkatín až do podhorského stupňa. Obľubuje vlhkejšie pôdy. Kvitne od júla do septembra. Na Slovensku sa považuje za ohrozený druh.

Galéria
-------

* Poster - celkový habitat. Poster - celkový habitat.
* Olistená stonka s kvetmi. Olistená stonka s kvetmi.
* Detail kvetnej koruny. Detail kvetnej koruny.

Referencie
----------

1. 1 2  Feráková, Maglocký, Marhold. *Červený zoznam rastlín a živočíchov Slovenska*. Banská Bystrica : Štátna ochrana prírody Slovenskej republiky, Centrum ochrany prírody a krajiny Banská Bystrica, 2001. S. 58.
2. 1 2  Cent. Pl. II: 25 (1756)
3. 1 2 3 4 5   *Geranium bohemicum L.* [online]. POWO - Plants of the World Online, Kew, [cit. 2024-02-04]. Dostupné online. (po anglicky)
4. ↑  Karol Marhold, František Hindák. *Zoznam nižších a vyšších rastlín Slovenska*. Bratislava : Veda, 1998. ISBN 80-224-0526-4. S. 483.
5. 1 2 3 4 5 6  Lýdia Bertová et al .. *Flóra Slovenska III*. Bratislava : Veda, vydavateľstvo Slovenskej akadémie vied, Bratislava, 1982. S. 491-492.
6. 1 2 3 4 5 6  Josef Dostál, Martin Červenka. *Veľký kľúč na určovanie vyšších rastlín I.*. prvé. vyd. Bratislava : Slovenské pedagogické nakladateľstvo, 1991. ISBN 80-08-00273-5. S. 590-591.
7. ↑  Anna Leskovjanská. *Flóra Národného parku Slovenský raj*. Spišská Nová Ves : Štátna ochrana prírody Slovenskej republiky, 2014. ISBN 978-80-89310-82-1. S. xx.

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Pakost český**
* Spolupracuj na Wikidruhoch Wikidruhy ponúkajú informácie na tému **Pakost český**